
DØDEN I NOVEMBER 1808

16. november

Det er en kald og hustrig dag med sludd og vind gjennom gatene i Christiania. De snorrette husrekkene i Kvadraturen under Akershus festning er det eneste som har preg av by; løkker, marker og bondegårder ligger tett inntil. Byens eneste forsamlingssted er en teaterbygning øverst i Akersgata, i den såkalte Grænsehaven, der Christiania Dramatiske Selskab holder hus. Mot kvelden denne dagen stimler folk sammen i dette bygget, og salen blir etter hvert fullsatt og syder av snakk og tilrop. Kvinnene sitter tett på benker i parkett, mens mennene fyller galleriet eller står langs veggene, der publikum kan henge fra seg yttertøy på spikere i veggen.

De som er til stede, kommer fra byens overklasse; teateret er først og fremst et sted hvor bedrestilte borgere i ledige stunder kommer sammen for å underholde hverandre med opptredener. Komedier og lystspill er de mest populære sjangerne, men teateret skal også ha en uttalt dannende og didaktisk oppgave; mottoet i Grænsehaven har lenge vært:

Du, som sidder der og ler,

Er det ei dig selv, du ser?

For noen år siden ble mottoet endret til:

For Vid og Smag

På en planke festet over sceneåpningen er dette skrevet i blått: For Vid og Smag.

Denne 16. november-kvelden står to komedier på plakaten; først en tre-akter kalt Bortførelsen, og deretter Gevinsten i Classelotteriet. Begge stykkene var bare noen år tidligere blitt oppført i Grænsehaven med stor suksess.

I pausen mellom de to komediene, mens publikum er i bevegelse og høylytt kommenterer det de har sett på scenen, forlater en mann salen og teaterbygningen. Det er Enevold Falsen. Han går nedover mot Kvadraturen og Akershus festning, saktner farten når han nærmer seg Rådhusgata. Der stanser han og støtter seg mot muren til sin egen bolig, Rådhusgata 14.

Det siste året

Fra høsten 1807 har Enevold Falsen vært den ledende og styrende i den såkalte Regjeringskommisjonen som er oppnevnt fordi kontakten med Kongens København langt på vei er brutt på grunn av den engelske blokaden. Danmark-Norge er i krig med Storbritannia, og fra februar 1808 også i krig med Sverige.

Enevold Falsen, 53 år gammel, er i og med sin posisjon i Regjeringskommisjonen, blant landets mest innflytelsesrike; over seg i makthierarkiet har han formelt bare stattholderen i Norge, prins Christian August av Augustenborg.

I tillegg til dette ansvarsfulle lederskapet redigerer og utgir Enevold Falsen en avis, Budstikken, som med sine rapporter fra fronten holder det norske folk orientert om krigshandlingene og oppildner høy og lav til kamp for fedrelandet.

På alle fronter står Enevold Falsen frem som landets leder. I realiteten er det landets «statsminister» som denne novemberkvelden står lent mot husrekka i Rådhusgata i retning Bjørvika.

Innenfor i Rådhusgata 14 er det ryddet til selskap. Den 16. november er fru Falsens fødselsdag: Anna Henrikke Petronelle, født Mathiesen, fyller 46 år, og etter teppefall i Grænsehaven er planen å samle venner og familie til en markering i hjemmet. Ennå er det bare noen tjenere der inne; både fru Falsen og barna er i teateret.

Alle i familien Falsen er mer enn alminnelig teaterinteresserte. Fru Anna Falsen er ansett som en av byens dyktigste skuespillere, og ekteparets barn opptrer ofte på scenen, særlig datteren Karen Elisabeth og sønnen Carl Valentin, men også eldstegutten i familien, Christian Magnus Falsen, gjør en god figur på scenen.

Om Enevold selv blir det sagt at han alltid opptrer med autoritet og eleganse i flere roller i Grænsehaven. I tillegg oversetter han, og bearbeider og regisserer en rekke stykker, og han skriver prologer, dramaer og artikler.

Også i «teaterverdenen» er Enevold den ledende og i praksis byens teatersjef; ingen tviler på Enevolds «smak» og vurderinger. Størst suksess som forfatter og dramatiker har han med Dragedukken. Et Syngespil i fire Acter. Det ble utgitt i 1797, og ikke siden Ludvig Holbergs dramaer hadde et scenestykke vært en slik sensasjon, og Dragedukken blir straks en gjenganger på norske og danske teaterscener.

Teater og teaterspill er et barometer for tidens offentlighet. På scenen blir «den gode smak» presentert, ytringsfrihetens grenser utfordret og tidens stridsspørsmål kommentert, ofte uten at de opptredende kommer i klammeri med myndighetenes sensur. København fikk sitt Kongelige Theater i 17481, og i flere byer blir det, som i Christiania, etablert såkalte «dramatiske selskap» for bedrestilte borgere av begge kjønn. Fremføringene i disse selskapene kan nok være dilettantiske og amatørmessige, men de målbærer også et sterkt dannende aspekt knyttet til fremtidsoptimisme og rasjonalisme; et uttalt mål er å vekke følelser og skape selverkjennelse: «Du, som sidder der og ler, / Er det ei dig selv, du ser?»

*

Etter en pause i Grænsehaven samler publikum seg til kveldens andre oppsetning: Gevinsten i Classelotteriet, en komedie der penger og rikdom etter tallrike forviklinger til sist trumfer ekte kjærlighet og sympati, men der alle til slutt likevel er mer eller mindre tilfreds og godtar sin lodd i livet. Gevinsten i Classelotteriet er to ganger tidligere blitt spilt i Grænsehaven og er et stykke Enevold Falsen kjenner ut og inn.

I Rådhusgata forlater Enevold sin bolig. Han går mot kaien ved det såkalte Borkehullet innerst i Bjørvika. Neste dag blir han funnet flytende og livløs i den mørke sjøen.

